CELEX: 32022R0749
Language: sl
Date: 2022-02-08 00:00:00
Title: Delegirana uredba Komisije (EU) 2022/749 z dne 8. februarja 2022 o spremembi regulativnih tehničnih standardov iz Delegirane uredbe (EU) 2017/2417 glede prehoda na nove referenčne vrednosti, na katere se sklicujejo nekatere pogodbe o izvedenih finančnih instrumentih OTC (Besedilo velja za EGP)

17.5.2022   
               
               
                  SL
               
               
                  Uradni list Evropske unije
               
               
                  L 138/4
               
            
         DELEGIRANA UREDBA KOMISIJE (EU) 2022/749
         z dne 8. februarja 2022
         o spremembi regulativnih tehničnih standardov iz Delegirane uredbe (EU) 2017/2417 glede prehoda na nove referenčne vrednosti, na katere se sklicujejo nekatere pogodbe o izvedenih finančnih instrumentih OTC
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1) ter zlasti člena 32(1) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2017/2417 (2) med drugim določa razrede izvedenih finančnih instrumentov OTC, denominiranih v eurih (EUR), britanskih funtih (GBP) in ameriških dolarjih (USD), za katere velja obveznost trgovanja z izvedenimi finančnimi instrumenti iz člena 28 Uredbe (EU) št. 600/2014. Razredi instrumentov, izraženi v GBP in USD, se sklicujejo na referenčne mere, ki temeljijo na londonski medbančni obrestni meri (LIBOR).
                  
               
                     (2)
                  
                  
                     Uprava za referenčne vrednosti ICE (IBA), ki je upravljavec LIBOR, je sporočila, da se bodo ročnosti LIBOR za GBP in JPY prenehale objavljati konec leta 2021, medtem ko se bodo nekatere ročnosti LIBOR za USD prenehale objavljati junija 2023. Organ za finančno poslovanje iz Združenega kraljestva je 5. marca 2021 potrdil, da noben upravljavec ne bo več zagotavljal ročnosti LIBOR ali pa te ne bodo več reprezentativne. Poleg tega so Komisija, Evropska centralna banka v svoji vlogi bančnega nadzornika (bančni nadzor v okviru ECB), Evropski bančni organ (EBA) in Evropski organ za vrednostne papirje in trge (ESMA) izdali skupno izjavo, v kateri so nasprotnim strankam močno priporočili, naj čim prej, vsekakor pa do 31. decembra 2021, kot referenčno obrestno mero v novih pogodbah prenehajo uporabljati katero koli ročnost LIBOR, vključno z LIBOR za USD.
                  
               
                     (3)
                  
                  
                     Po 31. decembru 2021 nasprotne stranke zato ne bodo več mogle sklepati pogodb o obrestnih izvedenih finančnih instrumentih OTC, ki se sklicujejo na LIBOR za GBP, saj se bo ta referenčna vrednost prenehala uporabljati in se pričakuje, da nasprotne stranke ne bodo več sklepale pogodb o obrestnih izvedenih finančnih instrumentih OTC, ki se sklicujejo na LIBOR za USD. Zato se pričakuje, da trgovanja s temi izvedenimi finančnimi instrumenti ne bo ali pa bo njegov obseg zelo majhen, prav tako pa tudi njihova likvidnost. Enako velja za obseg trgovanja z izvedenimi finančnimi instrumenti, za katere bodo kliring opravile centralne nasprotne stranke (CNS) ali s katerimi se bo trgovalo na mestih trgovanja, za izvedene finančne instrumente, ki se sklicujejo na LIBOR za USD, pa se pričakuje zmanjšanje obsega ali likvidnosti. Ti dogodki upravičujejo spremembo področja uporabe obveznosti kliringa in naknadno spremembo Delegirane uredbe Komisije (EU) 2015/2205 (3), v skladu s katero bi bilo treba izvedene finančne instrumente, ki se sklicujejo na LIBOR za GBP in LIBOR za USD, izključiti iz področja uporabe obveznosti kliringa. Zato razredi izvedenih finančnih instrumentov, za katere trenutno velja obveznost trgovanja z izvedenimi finančnimi instrumenti, ki se sklicujejo na LIBOR za GBP ali LIBOR za USD, ne bodo več izpolnjevali pogoja iz člena 32(1) Uredbe (EU) št. 600/2014, na podlagi katerega za izvedene finančne instrumente od 3. januarja 2022 velja obveznost trgovanja z izvedenimi finančnimi instrumenti. Navedene razrede izvedenih finančnih instrumentov je zato treba izključiti iz področja uporabe obveznosti trgovanja.
                  
               
                     (4)
                  
                  
                     Ker je načrtovano prenehanje LIBOR za GBP predvideno za konec leta 2021, regulativna pričakovanja Komisije, ECB v vlogi bančnega nadzornika, ESMA in EBA pa so, da bodo nasprotne stranke vse ročnosti LIBOR prenehale uporabljati kot referenčno obrestno mero v novih pogodbah takoj, ko bo to izvedljivo, v vsakem primeru pa do 31. decembra 2021, se pričakuje hitra preusmeritev z obrestnih izvedenih finančnih instrumentov na podlagi LIBOR. Namesto tega se od nasprotnih strank pričakuje, da bodo po 31. decembru 2021 trgovale z drugimi obrestnimi izvedenimi finančnimi instrumenti OTC ali opravljale njihov kliring, zlasti obrestnimi izvedenimi finančnimi instrumenti OTC, ki se sklicujejo na netvegane obrestne mere za GBP ali USD. Ta uredba bi zato morala začeti veljati takoj po objavi.
                  
               
                     (5)
                  
                  
                     Delegirano uredbo (EU) 2017/2417 bi bilo zato treba ustrezno spremeniti.
                  
               
                     (6)
                  
                  
                     Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge (ESMA).
                  
               
                     (7)
                  
                  
                     ESMA je o osnutku regulativnih tehničnih standardov, na katerem temelji ta uredba, opravil javna posvetovanja, analiziral morebitne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4) –
                  
               SPREJELA NASLEDNJO UREDBO:
         
            Člen 1
            Sprememba Delegirane uredbe (EU) 2017/2417
            V Prilogi k Delegirani uredbi (EU) 2017/2417 se črtata razpredelnici 2 in 3.
         
         
            Člen 2
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 173, 12.6.2014, str. 84.
         
            (2)  Delegirana uredba Komisije (EU) 2017/2417 z dne 17. novembra 2017 o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o obveznosti trgovanja za določene izvedene finančne instrumente (UL L 343, 22.12.2017, str. 48).
         
            (3)  Delegirana uredba Komisije (EU) 2015/2205 z dne 6. avgusta 2015 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 314, 1.12.2015, str. 13).
         
            (4)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).